Les Falles de Burjassot ofrenen a la seua patrona, la Mare de Deu de la Cabeza
2025-07-24

El 16 de març és un dels dies més emotius que viu Burjassot al llarg de l’any. En plena setmana fallera, les tretze comissions del municipi, acompanyades de l’alcalde de Burjassot, Rafa García, de la regidora de Falles, Estefanía Ballesteros i del president de l’Agrupació de Falles, Iván Heredia, ixen al carrer per a ofrenar la patrona de Burjassot, la Mare de Deu de la Cabeza.

Una emotiva ofrena, que començarà a les 18.00 hores pel seu recorregut habitual, que omplirà cada racó del municipi de l’olor i el color de les flors que les falleres i els fallers oferiran a la seua patrona i que s’emportaran fins a la Plaça de l’Ajuntament per a crear un bonic tapís presidit per la imatge de la Mare de Deu de la Cabeza.

Hores abans de l’Ofrena, sobre les 13.00 hores, les tretze comissions rebran, en la Plaça de l’Ajuntament, els Premis atorgats aquest any de la cavalcada, el ninot, la il·luminació, els monuments, etc. A continuació, sobre les 14.00 hores, la força de la pólvora es deixarà sentir al carrer Pintor Goya on tindrà lloc la mascletà patrocinada per l’Ajuntament de Burjassot.